Nuuskommentaar: Fees van kluitjies bak en rassistiese doodsdreigementeHlaudi Motsoeneng. Argieffoto: news.iafrica.com Wolke bestaande uit robyne en smaragde? Nou nie hier op aarde nie, maar op ’n reuse-eksoplaneet heelwat groter as Jupiter, en wat bitter na aan sy moederster wentel, en dus een vuurwarm kant altyd na sy son gedraai hou. Die skynbare wolhaarstorie oor wolke van robyne en smaragde (eintlik korundium, die suiwer kristalvorm wat ook die edelstene oplewer) is meer waarskynlik as van die getuienis wat nou voor die parlementêre ad hoc-komitee aangebied word. Die feit dat iemand die komiteelede probeer wys maak perdevye is heerlike vrugte is duidelik uit die teenstrydige getuienis wat afgelê word. Die een groep, gelei deur min. Faith Muthambi, en die voorsitter, prof. Obert Mughuve, meen dinge het min of meer seepglad onder die “bewind” van hul blink robyn, Hlaudi Motsoeneng, verloop. Hulle ontken die stringe getuienis wat deur ander amptenare en voormalige raadslede gelewer is. Muthambi het selfs getuig sy was onbewus van enige klagtes teen Motsoeneng. Was sy onbewus van die hofsake wat die SAUK verloor het? Dat die SAUK (lees die Hlaudi-clan) steeds weier om sekere dokumente aan die ad hoc-komitee te lewer, versterk die vermoedens dat op die hoogste vlak probeer word om met die komitee spek te skiet. (Volgens nog ’n berig het die voorsitter van die ad hoc-komitee, Vincent Smith, gesê dit het R500 000 en drie weke gekos om die dokumente te bekom.) Hofuitsprake en ’n bevinding van Icasa laat die minister en voorsitter se getuienis ook maar bleek om die kiewe lyk. Uiteraard is dit nie aangewese om die ad hoc-komitee se bevindings vooruit te loop nie, al is die komitee geen hof nie. Tog is dit duidelik dat verskeie lede van die komitee, ook ANC-lede – sterk voel dat hulle lank genoeg deur die SAUK se Hlaudi-geleide groepering aan die neus rondgelei is. Een komiteelid het ná ’n aantal vrae, en baie vreemde antwoorde van Maghuve, gesê sy en die beleërde voorsitter hoort op verskillende planete. Dit som basies die stand van die verrigtinge op. Stellig die siekste aspek van die SAUK-gebeure is die doodsdreigemente wat joernaliste van die SAUK kry. Dit het al ’n ruk gelede begin toe die sogenaamde SAUK-8 sulke SMS’e gekry het. In sommige gevalle was daar skynbaar wel aanslae op van dié lede se lewe. Nou het diegene wat namens die agt getuienis afgelê het weer sulke dreigemente ontvang, en met ’n duidelike rassistiese strekking. Die ad hoc-komitee neem dit baie ernstig op. Die skuldige of skuldiges sal uiteraard eers vasgetrek moet word om vas te stel hoe diep hierdie rassisme in die SAUK se topbestuur verweef is. Dit gaan ’n gedugte taak vir die ad hoc-komitee wees om deur die doolhof van meineed en wrokkighede, en ’n SAUK wat lank reeds begin ontspoor het en deur juis parlementêre versuim toegelaat is om verder te ontspoor, ’n gebalanseerde feitelike verslag aan die parlement voor te hou. Dit sal interessant wees om te sien of die ANC-koukus in daardie stadium weer uit Luthuli-huis opdrag kry om die geledere om Zuma se lakeie te sluit, en die hele kaboedel onder die mat invee. Die kanse hierop lyk al egter al skraler, met die ad hoc-komitee wat skynbaar ’n lewe van sy eie gekry het, en werklik hard probeer om dit wat vermoed, en eintlik geweet word, met harde feite en gelouterde getuienis te stel. Vir pres. Jacob Zuma om nou tot sy kornuite se redding te kom, kan die politieke druk op hom baie skerp verhoog en weer woema aan die #ZumaMustFall-veldtog gee. Hy kan dit nie nou bekostig nie, en dis makliker om sy eertydse maatjies vir die wolwe te voer.